ડૉ. ઠક્કર કહે છે, અફઘાનિસ્તાન અને સિલોનની સરહદ બંધબેસતી હોવાના કારણે આ માનચિત્રોમાં બહુ નગણ્ય કહી શકાય તેવી ભૂલો રહેવાનો સંભવ છે. આ નકશાઓનો ઉપયોગ કરી સ્થળ પર યોગ્ય સર્વેક્ષણ કરી કાર્યવાહી કરવામાં આવે તો જરૃર આપણા સૈનિકોને આપણે ઓછા ખર્ચે મીઠું પાણી પૂરું પાડી શકીએ. સરસ્વતીના પ્રવાહ જુદા-જુદા સમયે બદલાયા હતા. બહુ પહેલા સરસ્વતી નદીનો પ્રવાહ ગંગામાં વહીને બિહારમાં છપરા સુધી ગયો, ત્યાંથી નર્મદા સાથે મળીને ગુજરાતમાં ભરૃચમાં આવતો હતો અને ભરૃચની સામે આજના ખંભાતના અખાતમાં વહીને શત્રુંજય પાસેથી સોમનાથ પાસે ગયો હતો. પછી આ પ્રવાહ ઉત્તર પશ્ચિમ તરફ વહેતો ગયો તેમ મહી, સાબરમતી, બનાસમાં ફંટાયો. પ્રાચીમાં મળતા સરસ્વતીના પાંચ પ્રવાહો હરણી, કપિલા, સરસ્વતી, નેનકુ અને વ્રજિયાણી છે. આજે કેટલાય પુરાતત્ત્વીય સ્થળો આ પ્રવાહો પર આવેલા છે, પણ આ પ્રવાહો જુદાં-જુદાં નામે ઓળખાય છે. સરસ્વતી રાજસ્થાનમાં ગુહ્ય નદી નામે ઓળખાય છે. અમે જુદાં-જુદાં સ્થળેથી નમૂના લઈને ડેટિંગ(કાળગણના)નું કામ શરૃ કર્યું ત્યારે બાવરલા બેટ પાસે અમને ૧૯,૦૦૦ વર્ષ જૂનો પ્રવાહ મળ્યો. ખડીર અને વીઘોકોટ પાસે ૧૬૦૦ વર્ષ જૂનો, કરીમશાહી પાસે ૩૦૦૦ અને ૫૦૦૦ વર્ષ જૂનો પ્રવાહ મળ્યો. કચ્છના રણમાં જુદા- જુદા સમયે જુદા-જુદા વિસ્તારમાં સરસ્વતીના પ્રવાહો વહ્યા છે. કચ્છનું રણ ભૂતકાળમાં ભૂકંપ અને સુનામીના પગલે વારંવાર ઉપર આવ્યું છે કે સમુદ્રસપાટીથી નીચે બેસી ગયું છે. કચ્છનું મોટું રણ કોઈ કાળે ફળદ્રુપ ખેતીનો પ્રદેશ હતો. અહીં લાલ ચોખા – શાલી ચોખા થતા હતા અને બસ્તા બંદર, લિજ્જત બંદર, જખૌ તેમજ લખપત બંદર પરથી અન્ય દેશોમાં તેની નિકાસ થતી હતી.